Oficialusis leidinys L 054 , 26/02/2000 p. 0042 - 0043



Komisijos Direktyva 2000/5/EB 2000 m. vasario 25 d. iš dalies keičianti Tarybos direktyvos 92/51/EEB dėl antros bendrosios profesinio mokymo ir lavinimo pripažinimo sistemos, papildančios Direktyvą 89/48/EEB, C ir D priedus (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1992 m. birželio 18 d. Tarybos direktyvą 92/51/EEB dėl antros bendrosios profesinio mokymo ir lavinimo pripažinimo sistemos, papildančią Direktyvą 89/48/EEB [1] su paskutiniais pakeitimais, padarytais Komisijos direktyva 97/38/EB [2], ypač į jos 15 straipsnį, kadangi: (1) Jungtinės Karalystės ir Austrijos Respublikos vyriausybės pateikė motyvuotus prašymus iš dalies pakeisti Direktyvos 92/51/EEB C ir D priedus. (2) Mokymas, po kurio įgijama profesija "patvirtintas psichikos sveikatos priežiūros socialinis darbuotojas" ir "prekių ženklų agentas" Jungtinėje Karalystėje, turėtų būti išbrauktas iš Direktyvos 92/51/EEB C priedo. Profesija "patvirtintas psichikos sveikatos priežiūros socialinis darbuotojas" Jungtinėje Karalystėje nėra reglamentuojama. Mokymas, po kurio įgijama profesija "prekių ženklų agentas", dabar atitinka Direktyvos 92/51/EEB 1 straipsnio a punkto pirmos pastraipos antros įtraukos i papunktyje pateiktą apibrėžimą. (3) Mokymas, po kurio Jungtinėje Karalystėje suteikiama kvalifikacija "atestuotas techniškai kompetentingas atliekų tvarkymo specialistas", turi būti įtrauktas į Direktyvos 92/51/EEB C priedą, jeigu ta kvalifikacija atitinka Jungtinės Karalystės nacionalinių profesinių kvalifikacijų 3 ir 4 lygius. (4) Direktyvos 92/51/EEB C priedo 5 skirsnio formuluotė, pagal kurią už tame skirsnyje išvardytą mokymą suteikiamos kvalifikacijos priskiriamos prie Nacionalinių profesinių kvalifikacijų (angl. NVQ) arba Nacionalinės profesinių kvalifikacijų tarybos patvirtintos ar pripažintos lygiavertėmis, turi būti iš dalies pakeista. Patvirtinimas ar pripažinimas lygiavertėmis Jungtinėje Karalystėje jau netaikomas. Nacionalinę profesinių kvalifikacijų tarybą pakeitė kita institucija. Manoma, kad tos kompetentingos institucijos nurodyti direktyvoje nereikia. (5) Austrijoje nustatytas naujas specialus bazinis slaugytojų, besispecializuojančių vaikų ir jaunimo priežiūros srityje, ir psichikos sveikatos slaugytojų mokymas turi būti įtrauktas į Direktyvos 92/51/EEB C priedą. Po šio mokymo įgyjamas panašus kvalifikacijos lygis, o jį baigus, yra nustatoma panašaus lygio atsakomybė ir veikla, kaip baigus kursus po vidurinės mokyklos, apibūdintus Direktyvos 92/51/EEB 1 straipsnio a punkto pirmos pastraipos antros įtraukos i papunktyje. (6) Direktyvos 92/51/EEB D priede nuoroda į Nacionalinę profesinių kvalifikacijų tarybą turi būti išbraukta. Ją pakeitė kita institucija, ir manoma, kad tos kompetentingos institucijos nurodyti direktyvoje nereikia. (7) Šioje direktyvoje nustatytos priemonės atitinka pagal Direktyvos 92/51/EEB 15 straipsnį įsteigto komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 92/51/EEB C ir D priedai yra iš dalies keičiami pagal šios direktyvos priedą. 2 straipsnis 1. Valstybės narės priima įstatymus ir kitus teisės aktus, kurie, įsigalioję iki 2001 m. vasario 27 d., įgyvendina šią direktyvą. Apie tai jos nedelsdamos praneša Komisijai. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus. 3 straipsnis Ši direktyva skirta valstybėms narėms. 4 straipsnis Ši direktyva įsigalioja kitą dieną po jos paskelbimo Europos Bendrijų oficialiajame leidinyje. Priimta Briuselyje, 2000 m. vasario 25 d. Komisijos vardu Frederik Bolkestein Komisijos narys [1] OL L 209, 1992 7 24, p. 25. [2] OL L 184, 1997 7 12, p. 31. -------------------------------------------------- PRIEDAS A. Direktyvos 92/51/EEB C priedas iš dalies keičiamas taip: 1. 1 punkte "Paramedicinos ir vaikų priežiūros mokymo kursai" po žodžių "Nyderlanduose - veterinaro asistentas ( dierenartsassistent )" pridedama:: - specialus bazinis slaugytojų, besispecializuojančių vaikų ir jaunimo priežiūros srityje, mokymas, - specialus bazinis psichikos sveikatos slaugytojų mokymas." 2. 5 punkto "Jungtinės Karalystės kursai, prilyginami nacionalinėms profesinėms kvalifikacijoms arba Škotijos profesinei kvalifikacijai" pirmoji pastraipa iš dalies keičiama taip: a) išbraukiami šie mokymo tipai: — "patvirtintas psichikos sveikatos priežiūros socialinis darbuotojas", — "prekių ženklų agentas"; b) kaip paskutinė įtrauka pridedama "atestuotas techniškai kompetentingas atliekų tvarkymo specialistas"; c) žodžiai"arba Nacionalinė profesinių kvalifikacijų taryba jas patvirtina ir pripažįsta lygiavertėmis" turi būti išbraukti. B. Direktyvos 92/51/EEB D priedas iš dalies keičiamas taip:žodžiai"Nacionalinė profesinių kvalifikacijų taryba"iš pirmos pastraipos išbraukiami. --------------------------------------------------